Κανονισμός (ΕΚ) αριθ. 2871/2000 της Επιτροπής

της 28ης Δεκεμβρίου 2000

για την προσαρμογή στην επιστημονική και τεχνική πρόοδο του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών απαιτήσεων και διοικητικών διαδικασιών στο πεδίο της πολιτικής αεροπορίας

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών απαιτήσεων και διοικητικών διαδικασιών στο πεδίο της πολιτικής αεροπορίας(1), όπως τροποποιήθηκε τελευταία από τον κανονισμό (ΕΚ) αριθ. 1069/1999 της Επιτροπής(2), και ιδίως το άρθρο 11,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3922/91 προβλέπει ότι η Επιτροπή επιφέρει τις τροποποιήσεις, που κατέστησαν αναγκαίες λόγω της επιστημονικής και τεχνικής προόδου, στους κοινούς τεχνικούς κανόνες και διοικητικές διαδικασίες που απαριθμούνται στο παράρτημα ΙΙ. Οι τροποποιήσεις αυτές ενδείκνυνται πλέον, ιδίως σε ό,τι αφορά τη βελτίωση των απαιτήσεων ασφαλείας.

(2) JAR 1 - Τροποποιήθηκαν οι "Ορισμοί και συντμήσεις" για να εισαχθεί ο ορισμός του υπερελαφρού μηχανοκίνητου αεροπλάνου.

(3) JAR 25 - Τροποποιήθηκε ο ορισμός "Μεγάλα αεροπλάνα" για να εισαχθούν εκσυγχρονισμένες απαιτήσεις, και ιδίως οι απαιτήσεις για τις αποστάσεις επιτάχυνσης-ακινητοποίησης και οι σχετικές επιδόσεις, οι οποίες απορρέουν από την εναρμόνιση των δραστηριοτήτων της JAA/FAA.

(4) JAR Ε - Τροποποιήθηκε ο ορισμός "Κινητήρες" για να εισαχθούν εκσυγχρονισμένες απαιτήσεις οι οποίες απορρέουν από την εναρμόνιση των δραστηριοτήτων της JAA/FAA, καθώς και για να εισαχθούν τροποποιήσεις συντακτικού χαρακτήρα.

(5) JAR TSO - Οι "Οδηγίες τεχνικών προδιαγραφών" τροποποιήθηκαν για να εισαχθούν νέες TSO και να αναθεωρηθούν άλλες βάσει της τροποποίησης άλλων JAR.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής θέσπισης κανονισμού για την ασφάλεια της εναέρας κυκλοφορίας(3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα ΙΙ του κανονισμού (ΕΟΚ) αριθ. 3922/91 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Δεκεμβρίου 2000.

Για την Επιτροπή

Loyola De Palacio

Αντιπρόεδρος

(1) ΕΕ L 373 της 31.12.1991, σ. 4.

(2) ΕΕ L 130 της 26.5.1999, σ. 16.

(3) Συνεδρίαση της 10ης Νοεμβρίου 2000.

ΠΑΡΑΡΤΗΜΑ

"ΠΑΡΑΡΤΗΜΑ ΙΙ

Κατάλογοι των ισχύοντων κωδικών οι οποίοι περιέχουν τους κοινούς τεχνικούς κανόνες και τις κοινές διοικητικές διαδικασίες που αναφέρονται στο άρθρο 3

1. Γενικά και διαδικαστικά

JAR 1 "Ορισμοί και συντμήσεις" έως και την αλλαγή 5, της 15ης Ιουλίου 1996, και τις τροποποιήσεις 1/97/1, της 12ης Δεκεμβρίου 1997, και 1/99/1, της 18ης Οκτωβρίου 1999.

2. Πιστοποίηση του τύπου προϊόντων και συστατικών μερών

JAR-22 "Ανεμοπλάνα και μηχανοκίνητα" έως και την αλλαγή 5, της 28ης Οκτωβρίου 1995.

JAR-25 "Μεγάλα αεροπλάνα" έως και την αλλαγή 15, της 1ης Οκτωβρίου 2000.

JAR-AWO "Λειτουργία παντός καιρού" έως και την αλλαγή 2, της 1ης Αυγούστου 1996.

JAR E "Κινητήρες" έως και την αλλαγή 10, της 15ης Αυγούστου 1999.

JAR P "Έλικες" έως και την αλλαγή 7, της 22ης Οκτωβρίου 1987, για την τροποποίηση P/96/1, της 8ης Αυγούστου 1996.

JAR-APU "Βοηθητικές μονάδες ισχύος" έως και την αλλαγή 2, της 26ης Σεπτεμβρίου 1983, και τις τροποποιήσεις APU/92/1, της 27ης Απριλίου 1992, και APU/96/1, της 8ης Αυγούστου 1996.

JAR-TSO "Οδηγίες τεχνικών προδιαγραφών" έως και την αλλαγή 3, της 28ης Απριλίου 1998, και την τροποποίηση TSO/00/4, της 1ης Σεπτεμβρίου 2000.

JAR-VLA "Πολύ ελαφρά αεροπλάνα" 1η έκδοση, 26 Απριλίου 1990, και τροποποιήσεις VLA/91/1 της 22ας Οκτωβρίου 1991 και VLA/92/1 της 1ης Ιανουαρίου 1992.

JAR 145 "Εγκεκριμένοι οργανισμοί συντήρησης" ως είχε την 1η Ιανουαρίου 1992."